Kevin Magnussen kan være på vej til dette års Le Mans-vinder, mens der også er kontakt til flere Formel 1-team.

Kevin Magnussen dage hos McLaren er talte. Men nu kan der være nyt på vej om den danske racerkørers fremtid.

BT kan helt eksklusivt afsløre, at Kevin Magnussen kan være ved at køre sig til en kontrakt med den tyske motorsportsgigant Porsche og en plads i en af teamets Le Mans-racere i 2016.

Således erfarer BT fra flere kilder med stor indsigt, at Kevin Magnussen i løbet af de seneste uger har været i Tyskland for at besøge Porsche i hovedsædet i Weissach. Her talte parterne om fremtiden, teamet og Kevin Magnussens planer.

BT har forelagt Kevin Magnussen oplysningerne om hans møde med Porsche. Men danskeren har ingen kommentarer til, at han har været i Tyskland for at mødes med Porsche i Weissach.

Dermed kunne den danske racerkører heller ikke bekræfte, om det var konkrete forhandlinger, der var tale om. Eller hvor langt parterne er fra en aftale.

Men meget peger altså nu i retning af, at Kevin Magnussen er i spil til et af Porsches eftertragtede sæder i VM i langdistanceløb, WEC-serien, som Porsche i år dominerer i teamets LMP1-racer. En serie, hvor 24-timersløbet Le Mans er på kalenderen.

Således vandt tyskerne dette års udgave af Le Mans og fremstår lige nu som et af de meste interessante steder at køre uden for Formel 1. I forvejen tæller Porsches kørere blandt andre den tidligere Formel 1-stjerne Mark Webber, og i denne sæson har Force Indias Nico Hülkenberg kørt tyskernes LMP1-racer.

Kevin Magnussen afslørede for lidt over en uge siden, at han og McLaren går hver til sit efter denne sæson, og derfor har danskeren ikke nogen arbejdsgiver fra årsskiftet.

Dermed står han helt fri, hvis han og Porsche skulle blive enige om en aftale.

Porsche er netop nu ved at sammensætte tropperne til næste år, og her kan en særdeles prominent kører måske give Kevin Magnussen konkurrence eller selskab.

Den tidligere Formel 1-kører, colombianske Juan-Pablo Montoya, skal nemlig teste Porsches LMP1-racer 22. november med henblik på et fremtidigt samarbejde. En pudsig krølle på Montoyas afsked med Formel 1 var i øvrigt, at han forlod Formel 1 i 2006 efter et skidt år hos McLaren.

BT erfarer samtidig, at Kevin Magnussen trods mødet med tyskerne ikke opgivet at være i Formel 1 i 2016. Således skulle der være kontakt mellem Kevin Magnussen og flere teams i Formel 1-feltet om en rolle til danskeren i 2016.

Mest oplagt er det, at Kevin Magnussen igen bliver reserve- og testkører ved et Formel 1-team. Selvfølgelig er det ikke et skridt frem i forhold til samme rolle hos McLaren i år. Men finten er, at Kevin Magussen, ved siden af et job hos eksempelvis Porsche, via en reserverolle kan bevare en tilknytning til Formel 1 og et potentielt comeback i 2017.